## L’aeroport de Castelló promou noves oportunitats de connectivitat en la fira Routes Europe

*** El director general d’Aerocas manté una vintena de reunions en el principal certamen de connectivitat aèria d’Europa
* L’aeroport castellonenc opera este any 14 rutes regulars, que suposen la major oferta de vols en la trajectòria de la infraestructura**

L’aeroport de Castelló participa en Routes Europe, el principal fòrum de connectivitat aèria d’Europa, amb l’objectiu de promoure noves oportunitats de connectivitat que contribuïsquen a reforçar l’oferta de destinacions.

El director general d’Aerocas, Justo Vellón, ha explicat que l’assistència a esta fira, que té lloc del 8 al 10 d’abril a Sevilla, “constituïx una més de les accions promocionals que du a terme l’aeroport per a afavorir el desenrotllament del trànsit comercial i la millora de la connectivitat aèria”. Amb este objectiu, s’han programat una vintena de reunions amb representants de l’aviació comercial.

D’una banda, es mantindran trobades amb aerolínies, orientades a la captació de noves rutes i la consolidació de les existents. I d’altra banda, hi ha previstes reunions amb aeroports amb els quals hi ha connexió (com els de Porto, Budapest, Cracòvia, Cluj, Milà i Londres-Stansted), a fi d’abordar estratègies conjuntes que afavorisquen un flux de passatgers en els dos sentits.

L’aeroport de Castelló opera enguany un total de 14 rutes regulars, que representen la major oferta de vols en la trajectòria de la infraestructura. Quatre de les connexions són noves: Budapest, Cracòvia, Cluj i Palma. A estes, se sumen les de Berlín, Milà, Londres, Brussel·les, Düsseldorf Weeze, Porto, Bucarest, Madrid, Astúries i Bilbao.

Per a la present campanya estival, que comprén de març a la fi d’octubre, l’aeroport ha programat més de 1.600 vols regulars amb una oferta de 270.000 places.

Fecha: 09/04/2025